**US Airwaysin lento 1549** lähti New Yorkin LaGuardian lentoasemalta matkalle Pohjois-Carolinan Charlotteen ja edelleen Seattleen 15. tammikuuta 2009 kello 15.26 paikallista aikaa (22.26 Suomen aikaa). Vain hieman yli minuutti lentoonlähdön jälkeen kone lensi lintuparven lävitse ja menetti tehot molemmista moottoreistaan.

Koneen päällikkönä toiminut Chesley Sullenberger tiesi kokeneena lentäjänä heti, ettei kykenisi palaamaan kentälle, ja hän päätti tehdä pakkolaskun Hudsonjokeen.

Onnettomuuden kulku
-------------------

Koneen reitti.
Lennonjohdon ja Sullyn puheÄänitiedostojen kuunteluohjeet

Vain hieman yli minuutti lentoonlähdön jälkeen kone lensi lintuparven lävitse ja menetti tehot molemmista moottoreistaan. Tässä vaiheessa korkeutta oli vain noin 980 metriä. 
Onnettomuuskoneena ollut Airbus A320 voi lentää turvallisesti lähimmälle lentokentälle yhdelläkin moottorilla. Moottorit on suunniteltu kestämään yksittäisen pikkulinnun törmäyksen.

Hudsonjoen kohdalla Sullenberger käänsi koneen etelään ja lensi joen myötäisesti. Kello 15.31, vain viisi minuuttia lentoonlähdön jälkeen, hän toi koneen hallittuun pakkolaskuun.

Koneen 155 matkustajasta ja miehistön jäsenestä loukkaantui 78, joista suurin osa vain lievästi. Näistäkin suurin osa sai pahimmat vammansa kylmän veden aiheuttamasta hypotermiasta eikä itse pakkolaskusta. New Yorkissa oli tuolloin seitsemän astetta pakkasta ja jokiveden lämpötila nollan vaiheilla.

Onnettomuuden jälkeen
---------------------

N106US esillä Carolinan ilmailumuseossa.Pian sen jälkeen kun oli selvinnyt, että kaikki lennolla olleet selvisivät hengissä, tapausta alettiin kutsua *Hudsonjoen ihmeeksi* (eng. *Miracle on the Hudson).* Lisäksi National Transportation Safety Board kutsui sitä ilmailuhistorian parhaiten onnistuneeksi pakkolaskuksi.

Kapteeni Sullenberger sai paljon kiitosta koneen matkustajilta, ja lehdistökin painotti kapteenin kylmähermoisuutta vakavan tilanteen aikana. Sullenberger ja koneen miehistö palkittiin myöhemmin New Yorkin kaupungin avaimilla. Nykyään turmassa ollut kone on nähtävänä Carolinan ilmailumuseossa Pohjois-Carolinan osavaltiossa Charlotten kaupungissa, joka oli lennon alkuperäinen määränpää. Toisaalta onnettomuus vaikutti myös myöhempiin konesukupolviin: esimerkiksi Airbus A350-lentokoneessa molempien moottorien sammuminen ei estä autopilotin käyttöä, jolloin konetta on tilanteessa helpompi ohjata kuin vanhempia koneita.

Mahdolliset muut viat
---------------------

20. tammikuuta uutisoitiin, että samalla koneella olisi ollut ongelmia jo pari päivää ennen turmaa. Muutamat matkustajat ovat kertoneet, että koneen moottoreista kuului tällöin voimakkaita pamahduksia. Myöhemmin tutkijalautakunta kertoi, että vika oli johtunut viallisesta lämpötila-anturista, joka oli vaihdettu tapahtuman jälkeen.

Elokuva
-------

Clint Eastwood ohjasi vuonna 2016 tapahtuneesta elokuvan *Sully – uroteko Hudson-joella*, jossa Sullenbergeria näyttelee Tom Hanks.

Lähteet
-------

1. ↑  Kaikki pelastuivat matkustajakoneen hätälaskussa jokeen New Yorkissa (Arkistoitu – Internet Archive) Helsingin Sanomat 15.1.2009
2. ↑   Video lisätty verkkosivulle 15.1. 2009
3. ↑   Iltalehti.fi, 15.1. 2009
4. ↑  Hero Pilot Chesley 'Sully' Sullenberger and Crew Get Keys to NYC  9.2. 2009. Fox News. Viitattu 10.8.2012.
5. ↑  Hudson-joen turmakoneessa jo aiemmin ongelmia *Iltalehti*.  20.1.2009. Viitattu 21.1.2009.
6. ↑  NTSB: Third Update on Investigation into Ditching of US Airways Jetliner into Hudson River

Aiheesta muualla
----------------

* Kuvia tai muita tiedostoja aiheesta **US Airwaysin lento 1549** Wikimedia Commonsissa